sirkumpolar steinalder
Store norske leksikon,Historie,Arkeologi,Arkeologi
Sirkumpolar steinalder er en arkeologisk fellesbetegnelse for en rekke lokale kulturgrupper som i steinalderen levde langsmed de nordligste delene av det europeisk-asiatiske og det amerikanske kontinentet. De karakteriseres ved noenlunde ens klima og erverv basert på sjøfangst, og med utstrakt bruk av bein og horn som redskapsemner, ved siden av forskjellige steinslag, blant annet skifer.
Tidligere mente man, på grunn av likheter innen redskaper og fangstmetoder, å kunne spore kontakt mellom skilte kulturer innen dette området, for eksempel mellom skiferkulturen i nordisk yngre steinalder og de eldste inuitkulturene. Nyere undersøkelser har vist at dette neppe er tilfelle, fordi avstanden i tid og rom er for stor, blant annet kjennes ikke skiferredskaper fra sibirske kulturer. Les mer i Store norske leksikon steinalderen